Pulau Weh | Varjossa +39
Saarella oli hiljaista, suurin osa ihmisistä oli tullut tänne sukeltamaan ja niin olimme mekin.
Tekemäni kaksi sukellusta olivat onnistuneita ja mukavia. Viimeksi sukelsin vajaat kaksi vuotta siten, joten ilmassa oli hiukan pelkoa siitä, mitä tulevan piti. Viime sukellukselta oli jäänyt paskahko maku, huonon oppaan ja parin takia, jotka sukelsivat liian nopeasti ja minulle jäi vain tehtäväksi pysyä heidän perässä.
Sukellusoppaamme sai oloni heti turvalliseksi ja pelko hävisi, tietenkin asiaan kuuluva jännitys vatsanpohjassa säilyi, kunnes hyppäsin veneestä mereen. Nautin sukelluksista todella paljon, etenimme hitaasti ja rauhallisesti. Oppaamme näytti sukelluksien aikana vastaantulevat kalat käsimerkein, joista joitakin olimme käyneet läpi ennen sukellusta. Aivan uskomattomat hienot sukellukset, sanoisinko että elämäni parhaimmat. Ei ehkä kalojen ja korallien takia, vaan sen turvallisuuden tunteen takia.
Muutenkin koko Lumba Lumba sukelluskeskus näytti hoitavan sukellukset oikein mallikkaasti, välineiden huolto ja pesu, tavaroiden säilytys ja tyhjien pullojen täyttö, todella järjestelmällistä. Sukellusten jälkeen päätimme tutkia saarta mopolla ja tutkimusmatkamme jäi vähän lyhyeksi. Vuokraamamme mopo kun ei ollut järin luotettava menopeli, ensimmäisen jyrkän mäen jälkeen se sanoi sopimuksensa hetkellisesti irti ja me saatiin katsella saarta jalan.
Eksyimme hieman, mutta löysimme lopuksi vesiputoukselle, jonka molemmat halusivat nähdä. Vesiputoukselle pääsy oli mielenkiintoista, isojen kivien yli kiipeämistä ja viidakossa rämpimistä. Lopuksi päästyämme perille, seisoa pönötimme hetken vesiputouksen juurella, katselimme paikallisia lapsia jotka leikkivät siellä, ja käännyimme pois. Itselle vesiputous oli pieni pettymys, odotin jotain suurempaa.
Aika saarella kului nopeasti, mutta pidemmän päälle olisin siellä varmaankin tylsistynyt. Jotenkin minuun ei kolahda se, että maataan päivästä toiseen riippumatossa ja annetaan auringon pehmentää aivot ja siinä sivussa kadotetaan ajantaju.
Posted in INDONESIA, Pulau Weh, Sumatra
Tagged Liikkuminen, Sukeltaminen, Vesiputous